  Виталий Пронин 2 арня ӵоже 5 нылпиос, вуын выйыса, кулӥзы. Таин валче Шукрес учыръёслэсь утиськонъя элькун комиссия азьвыл чакламтэ кенешсэ ортчытӥз. Отын пыласькон интыос понна кыл кутӥсьёслэсь кылзэс юазы но пиналъёслэсь улон-вылонзэс утён пумысен дэмланъёс сётӥзы. Дэри ёросысь Пероггуртысь тыметын пыласькыны лэземынӧвӧл, но пиналъёс отысьуг бырыло.Миым быдэс ар ӵоже вуын 5 нылпиос быризы вал. Кылем арын куазь быдэс гужем салкым возиськиз. Нош туэ чутрак пӧсь кариськиз но, калык шуръёс но тыметъёс доры кыстӥськиз. Нош пыласькыны лэзем интыос туж ӧжыт. 17 пляжъёс пӧлысь 6-ез гинэ усьтэмын. Комиссилэн кенешаз видеосвязь пыр кылзэс юазы со ёросъёсысь кивалтӥсьёслэсь, кытын пиналъёс выйизы. 19-тӥ инвожоысен 26-тӥ инвожоозь пиналъёс быризы Ува, Балезино, Глазов ёросъёсын но Сарапулын. Тросэзлэн поселениослэн кивалтӥсьёссы ярдуре пыласькыны лэзисьтэм табличка пукто но таин ужзы йылпумъяське малпало. МЧС-лэн Валтӥсь элькун управлениезлэн кивалтӥсез Пётр Фомин соосты индылӥз: тырмоз ини пус пуктылэм пумысен гинэ отчётъёс лэсьтыны. Муниципальной образованиослэн ужзы соин гинэ бырыны кулэ ӧвӧл. Пляж усьтоно ке, кышкытлыклэсь утиськонъя куронъёсты быдэсъяны кулэ. Соосты тӥям понна кыл кутон чурыт. Соин поселениослэн йыръёссылы пляж усьтэм интые, капчигес индылон басьтыны ужзэс быдэсъямтэзы понна. Кайтаысен сыӵе «ӟеч улонзы» быроз, шуиз Пётр Фомин. 1-тӥ толшорысен ужзэс урод быдэсъямзы понна алон басьтэм муниципальной кивалтӥсьёсты кыл кутон улэ кыскозы ни. Та дырозь соослы сыӵе чурыт куронъёс ӧй вал ай. Интыысь аскивалтон сярысь законъя гурт администрациос ву дурысь шутэтскон интыос кылдытон понна кыл куто, ваньмыз понна коньдон кулэ, шуо. Но куд-ог ужъёсты уксётэк но быдэстыны луоно, кылсярысь, пыласькон интыосысь ву пыдсысь силёзэ дунтэк сузялоз спасательёс. Со понна курон гинэ сётоно. Нош вазиськисьёс ӧжыт. Комиссия интыысь кивалтӥсьёсты арня ӵоже вазиськон гожтыны но та ужпумез тупатыны косӥз. Дежурствоез учконо ке, гуртын котьку вань сыӵе арлыдоос, кудъёсыз уксётэк но мылысь-кыдысь пырисько общественной уже. Ярдуре пичияк липет лэсьтыса, соос пиналъёсты чакласа пукыны быгатысалзы. Озьы ик али трос волонтёр огазеяськонъёс. Соос шуръёс дуртӥ рейдъёс ортчытъясалзы. Тазэ умоен лыдъяло Югдурез утёнъя элькун министерствоын но. Котькуд тыметэз, шурез чакланы полицейскойёс уз тырме. Нимысьтыз эскерозы со районъёсты но городъёсты, кудъёсызлы азьвыл аръёсы спасательной постъёс усьтыны кун субсидиос висъямын вал. Коньдон басьтӥзы вал Алнаш, Пичи Пурга, Дэри, Камбарка, Кизнер ёросъёс, Воткинск, Ижевск но Глазов. Уксё сётэмын вылэм выйисьёсты поттыны но соослы юрттыны кулэ луись тӥрлык басьтон понна. Но туннэ тросаз ёросъёсын малы ке но со постъёс уг ужало. Туэ выем пиналъёс 11-14 аресъемъёс вал. Ваньзы шур дуре вуэмын бадӟымъёстэк. Нылпиос понна нырысь ик кыл куто анай-атайёссы. Но гуртысь пиналъёсты чаклась-учкись ӧвӧлгес. Соин ик ваньмызлы тодазы вайытэм потэ: уг яра пыласькыны нимысьтыз дасямтэ интыосын, ярдурлэсь укыр кыдёке кошкыны, зымылыны тодмотэм яке лазег интыосы, кема шунды шорын улэм бӧрсьы шуак вуэ тэтчыны (сюлэмды кутоз). Кышкыт ветлыны тымет пыдсысь бетон плитаос, бадӟым изъёс вылтӥ. Соос ву улын туж волегесь луо. Омырен тырмытэм матрасъёс но кругъёс вылын кыдёке уяно ӧвӧл, соос талы чакламтэ. Шудыны уг яра, ву улэ ог-огдэс кыскаса. Кезьыт вуын кема улыны уг яра. Кылсярысь, ву 25 градус гинэ шуныт ке, 15 минутлэсь кема пыласькыны кышкыт.Эдуард СтепановТуспуктӥз автор  